აბაღა-ხანი
აბაღა-ხანი (მონღ. Абаха/Абага хан (ხალხა კირილიცა), ᠠᠪᠠᠬᠠ ᠬᠠᠭᠠᠨ (მონღოლური ტრადიციული დამწერლობა); დ. 1234, მონღოლეთი — გ. 1 აპრილი, 1282, ჰამადანი, ირანი) — ჰულაგუიანთა სახელმწიფოს მეორე ილხანი (1265-1282 წწ.), ჰულაგუს უფროსი ვაჟი. 1256 წელს სალაშქროდ გაემგზავრა ირანში მამასთან, ჰულაგუსთან ერთად. უკანასკნელის გარდაცვალების შემდეგ აირჩიეს ილხანად 1265 წელს. იმავე წელს აბაღამ იქორწინა მიხეილ VIII პალეოლოგოსის ქალიშვილ მარია დესპინაზე. აბაღა-ხანს თავისი ზეობის პერიოდში სისხლისმღვრელი კონფლიქტები ჰქონდა ნათესავების მფლობებლობაში მყოფ ოქროს ურდოსა და მამლუქთა სასულთნოს მმართველებთან.